**Likumprojekta “Grozījumi Publisko iepirkumu likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | **Šobrīd pasūtītājam, veicot apsardzes pakalpojumu iepirkumu, nav pienākuma pārbaudīt un neslēgt iepirkuma līgumu ar pretendentiem, uz kuriem attiecas Publisko iepirkumu likumā (turpmāk arī – PIL) paredzētie pretendentu izslēgšanas noteikumi. Ņemot vērā ēnu ekonomikas rādītājus apsardzes pakalpojumu nozarē, likumprojekta “Grozījumi Publisko iepirkumu likumā” (turpmāk arī – likumprojekts) mērķis ir attiecībā uz šo pakalpojumu iepirkumiem noteikt pasūtītāja pienākumu pārbaudīt PIL paredzētos izslēgšanas noteikumus. Kā arī likumprojekts** paredz iepirkuma procedūru piemērošanas izņēmumu Akadēmiskās informācijas centra vai Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras sniegtajiem pakalpojumiem studiju virziena novērtēšanas procesā.Likumprojekts stāsies spēkā pēc tā izsludināšanas Oficiālo publikāciju un tiesiskās informācijas likumā noteiktajā kārtībā. Likumprojektā paredzētajiem grozījumiem PIL 5.pantā jāstājas spēkā 2019.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Publisko iepirkumu likumā” ir sagatavots, ievērojot Deklarācijas par Māra Kučinska vadītā Ministru kabineta iecerēto darbību 26. un 27.punktu, kā arī 2018.gada 21.jūnijā pieņemtā likuma “Grozījumi Augstskolu likumā” 55.3 panta trešajā daļā noteikto. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | PIL 2.pielikumā ir ietverti tie sociālie un citi īpaši pakalpojumi, kurus **Eiropas Parlamenta un Padomes Direktīva 2014/24/ES (2014. gada 26. februāris) *par publisko iepirkumu un ar ko atceļ Direktīvu 2004/18/EK* (turpmāk – Direktīva 2014/24/ES) kā t.s. neprioritāros pakalpojumus paredz izdalīt no citiem pakalpojumiem. Šo neprioritāro pakalpojumu iepirkumiem Direktīvā 2014/24/ES tiek noteikts īpašs atvieglots režīms. Pamatojums atvieglotā režīma piemērošanai ir tas, ka piegādātāju pārrobežu interese par šiem pakalpojumiem ir būtiski mazāka vai tās nav vispār, un tas izriet no šo pakalpojumu specifikas un tiem izvirzāmajām prasībām – piemēram, vietējo apstākļu, valodas zināšanas, nepieciešamība nodrošināt pakalpojuma sniegšanu konkrētā vietā u.tml.****PIL 10.pants nosaka regulējumu šim atvieglotajam režīmam, saskaņā ar kuru veicams iepirkums par PIL 2.pielikumā uzskaitītajiem pakalpojumiem, kā pienākumu neparedzot piemērot visas prasības, kuras PIL izvirza iepirkuma procedūrās. PIL 10.panta regulējums attiecas uz 2.pielikuma pakalpojumu iepirkumiem, ja paredzamā līgumcena ir 42 000 *euro* vai lielāka, izņemot PIL 2.pielikuma sadaļā “Veselības, sociālie un saistītie pakalpojumi” minētiem pakalpojumiem un pakalpojumu līgumiem, kuri tiek slēgti par mācību prakses vai darba vidē balstītu mācību nodrošināšanu, jo šiem pakalpojumiem PIL 10.panta prasības tiek piemērotas, ja līgumcena sasniedz 750 000 *euro*. PIL 10.panta atvieglotā procedūra pašlaik nosaka, piemēram, veidot iepirkuma komisiju, nodrošināt iepirkuma dokumentu brīvu un tiešu elektronisku pieejamību, dokumentēt iepirkuma procesu, informēt pretendentus par iepirkuma dokumentu grozījumiem un iepirkuma rezultātiem, ievērot nogaidīšanas termiņu pirms līguma noslēgšanas (izņemot PIL izsmeļoši uzskaitītus gadījumus), publicēt informāciju par iepirkuma līgumu un tā grozījumiem u.c.****PIL 2.pielikuma 12.sadaļā ir ietverti “Izmeklēšanas un apsardzes pakalpojumi”. Balstoties uz Valsts ieņēmumu dienesta (VID) datiem, konstatēts, ka apsardzes nozarē ir augsti ēnu ekonomikas rādītāji.** Pēc VID datiem apsardzes nozarē ir liels “aplokšņu” algu risks, piemēram, 2016.gadā 51,6 % apsardzes nozarē vispārējā nodokļu maksāšanas režīmā strādājošo darba devēju vidējos darba ienākumus darba ņēmējiem aprēķināja mazākus par valstī noteikto minimālo darba algu, savukārt 2017.gadā – 51,1%. Apsardzes nozarē aplokšņu algas īpatsvars 2017.gadā ir:– vispārējā nodokļu režīmā strādājošiem – 21,8%, kas salīdzinot ar 2016.gadu, ir samazinājies par 0,1 procentpunktu;– mikrouzņēmumu nodokļa režīmā strādājošiem – 12,1%, kas salīdzinot ar 2016.gadu, ir palielinājies par 3,3 procentpunktiem.Nodokļu zaudējumi no nedeklarētiem darba algas ienākumiem 2017.gadā bija 8,71 milj. *euro*, no tiem mikrouzņēmumu nodoklis 86,6 tūkst. *euro* un valsts sociālās apdrošināšanas obligātās iemaksas un iedzīvotāju ienākuma nodoklis kopā – 8,62 milj. *euro*.2017.gadā un 2018.gada 1.pusgadā apsardzes nozares 169 nodokļu maksātājiem preventīvā darba rezultātā konstatēts, ka kopējais darba ņēmēju skaits pieauga par 179 cilvēkiem un valsts sociālās apdrošināšanas obligāto iemaksu pieaugums ir 47,78 tūkst. *euro* apmērā.2017.gadā un 2018.gada 1.pusgadā apsardzes nozares nodokļu maksātājiem veikti 65 nodokļu auditi, kas ir 5% no kopā veiktajiem nodokļu auditiem, papildus aprēķinot 21,0 milj. *euro*. Tajā skaitā 42 nodokļu auditi ir veikti saistībā ar algu izmaksām “aploksnēs”, kas ir 65% no apsardzes nozares nodokļu maksātājiem veiktajiem nodokļu auditiem, papildus aprēķinot 17,7 milj. *euro*.Pēc nodokļu audita 32 nodokļu maksātāji jeb 51% vairs neveic uzņēmējdarbību, tajā skaitā ir likvidēti, apturēta saimnieciskā darbība, izslēgti no VID pievienotās vērtības nodokļa maksātāju reģistra un/vai uzsākts maksātnespējas process.VID ir konstatējis arī izvairīšanās no nodokļu nomaksas shēmas apsardzes nozarē, kas tiek realizētas ar apakšuzņēmēja un apakšuzņēmēju ķēdes iesaisti.VID secinājis, ka publiskajos iepirkumos par apsardzes pakalpojumu sniegšanu nereti uzvar augsta riska nodokļu maksātāji, par ko liecina arī nodokļu audita rezultāti: VID 2017.gadā un 2018.gada 1.pusgadā veikti 19 nodokļu auditi tādiem apsardzes nozares komersantiem, kas uzvarējuši publiskajos iepirkumos par apsardzes pakalpojumu sniegšanu, papildus aprēķinot 8,4 milj. *euro* jeb 40% no kopējās apsardzes nozares komersantiem aprēķinātās summas (21,0 milj. *euro*).Apsardzes nozares komersantiem uz 2018.gada 1.jūliju kopējais nodokļu parāds 23 445,62 tūkst. *euro* apmērā, t.sk. aktuālais (*piedzenamais*) nodokļu parāds 17 847,26 tūkst. *euro*, apturētais (*maksātnespējas process*) nodokļu parāds 4 193,24 tūkst. *euro* apmērā un termiņa pagarinājumi nodokļu nomaksai ir 1 405,12 tūkst. *euro* apmērā. Nodokļu parādi 2018.gada 1.jūlijā bija 217 licencētam apsardzes komersantam, savukārt 2017.gada 1.jūlijā – 226 no šobrīd Valsts policijas mājas lapā publicētajiem komersantiem. Turklāt 16,8 % jeb 1,15 milj. *euro* no parāda kopsummas 2018.gada 1.jūlijā bija tādiem komersantiem, kuriem 2017.gada 1.jūlijā parāda nebija.**Pašlaik pasūtītājam, veicot apsardzes pakalpojumu kā PIL 2.pielikuma pakalpojuma iepirkumu, ir pienākums ievērot PIL 10.panta prasības tikai tad, ja līgumcena ir vismaz 42 000 *euro*. Tātad, līgumcenai nesasniedzot minēto robežvērtību, uz apsardzes pakalpojumu iepirkumiem neattiecas nekādas saistošas prasības. Turklāt pasūtītājam, veicot apsardzes pakalpojumu iepirkumu atbilstoši PIL 10.panta regulējumam, nav pienākuma pārbaudīt, vai uz piegādātājiem attiecas PIL noteiktie pretendentu izslēgšanas noteikumi, tajā skaitā nav pienākuma pārbaudīt un izslēgt no iepirkuma pretendentus un apakšuzņēmējus, kam ir nodokļu parādi vai pastāv citi to izslēgšanas iemesli. Tādējādi publiskajos iepirkumos par apsardzes pakalpojumiem netiek ierobežota valsts finansējuma saņemšana un sadarbība ar personām, kurām ir neizpildītas saistības pret valsti vai pastāv citi iemesli to izslēgšanai no iepirkuma. Tādēļ, ņemot vērā VID sniegtos datus par ēnu ekonomikas izplatību apsardzes pakalpojumu nozarē, likumprojekta mērķis ir attiecībā uz šo pakalpojumu iepirkumiem noteikt stingrāku regulējumu, kas izvirza ierobežojumus iepirkuma līgumu slēgšanas tiesību piešķiršanā, lai tādējādi ierobežotu nepamatotu valsts finansējuma saņemšanu un mazinātu ēnu ekonomikas izplatību šajā pakalpojumu nozarē.** **Lai veicinātu iepriekš minētā mērķa sasniegšanu, nepieciešams attiecībā uz apsardzes pakalpojumu iepirkumiem noteikt PIL paredzēto kandidātu un pretendentu izslēgšanas noteikumu pārbaudi.**Likumprojektā paredzētais regulējums tiek noteikts tikai PIL 2.pielikumā minētajiem apsardzes pakalpojumu, uz kuriem attiecas CPV kods 79710000-4, iepirkumiem, jo **saskaņā ar Iepirkumu uzraudzības biroja sniegto informāciju apmēram 90% no iepirkumiem, kas attiecas uz 2.pielikuma sadaļu “Izmeklēšanas un apsardzes pakalpojumi”, ir apsardzes pakalpojumu iepirkumi (CPV kods** 79710000-4)**, 2-3 iepirkumi gadā tiek norādīti kā signalizācijas uzraudzības pakalpojumi (CPV kods 79711000-1), daži iepirkumi gadā ir norādīti kā apsargu pakalpojumi (CPV kods 79713000-5), novērošanas (CPV kods 79714000-2) vai patrulēšanas (CPV kods 79715000-9) pakalpojumi, līdz ar to, ievērojot arī izvirzīto mērķi, nav nepieciešams likumprojektā paredzēto regulējumu attiecināt uz visu sadaļu “Izmeklēšanas un apsardzes pakalpojumi”, bet gan attiecināt tikai uz** apsardzes pakalpojumu iepirkumiem ar CPV kodu 79710000-4**.** **Likumprojekts paredz grozīt PIL 9.panta divdesmito daļu, nosakot, ka** pasūtītājs PIL 2.pielikuma sadaļā „Izmeklēšanas un apsardzes pakalpojumi” minēto apsardzes pakalpojumu, uz kuriem attiecas CPV kods 79710000-4, iepirkumiem piemēro PIL 9.panta astoto, devīto, desmito, vienpadsmito un divpadsmito daļu, proti, pārbauda, vai uz pretendentu nav attiecināmi 9.pantā minētie pretendentu izslēgšanas noteikumi.**Tāpat likumprojekts paredz grozīt PIL 10.pantu, papildus nosakot,** ja iepirkuma līgumu slēdz par šā likuma 2.pielikuma sadaļā „Izmeklēšanas un apsardzes pakalpojumi” minētajiem apsardzes pakalpojumiem, uz kuriem attiecas CPV kods 79710000-4, pasūtītājs piemēro šā likuma 42.pantā paredzētās prasības**,** proti, pārbauda, vai uz pretendentu nav attiecināmi PIL 42.pantā minētie pretendentu izslēgšanas noteikumi.**Likumprojekts paredz uz apsardzes pakalpojumu iepirkumiem attiecināt izslēgšanas noteikumus atbilstoši līgumcenai. Proti, līgumiem atbilstoši līgumcenai, kura ir 10 000 *euro* vai lielāka, bet mazāka par 42 000 *euro*, jāpiemēro PIL 9.pantā paredzētie pretendentu izslēgšanas noteikumi, un līgumiem atbilstoši līgumcenai, kura ir 42 000 *euro* vai lielāka, jāpiemēro PIL 42.pantā paredzētie kandidātu un pretendentu izslēgšanas noteikumi. Grozījumi PIL likumprojektā ir paredzēti, ievērojot PIL struktūru, proti, pārējo pakalpojumu iepirkumiem, kas nav iekļauti 2.pielikumā, izslēgšanas noteikumu piemērošana izriet no paredzamās iepirkuma līgumcenas, jo atbilstoši tai iepirkums tiek veikts PIL 9.panta kārtībā vai ievērojot iepirkuma procedūras, uz kurām attiecas PIL 42.panta izslēgšanas noteikumi. Turklāt** augstākas līgumcenas robežvērtības, no kuras piemērot izslēgšanas noteikumus apsardzes pakalpojumu iepirkumiem, noteikšana mazinātu likuma grozījumu paredzamo efektivitāti attiecībā uz ēnu ekonomikas risku mazināšanu.**Ar likumprojektā paredzētajiem grozījumiem PIL 9.panta divdesmitajā daļā tiek noteikts pasūtītāja pienākums apsardzes pakalpojumu iepirkumiem, kuru paredzamā līgumcena ir 10 000 *euro* vai lielāka, bet mazāka par 42 000 *euro*, piemērot tikai PIL 9.pantā noteiktos pretendentu izslēgšanas noteikumus un to piemērošanas kārtību, bet netiek noteikts pienākums ievērot pārējās PIL 9.panta prasības. Pretendentu izslēgšanas noteikumi ir ietverti PIL 9.panta astotajā daļā un paredz** izslēgt pretendentu no dalības iepirkumā, ja:* ir pasludināts pretendenta maksātnespējas process, apturēta tā saimnieciskā darbība;
* ir konstatēts, ka piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, pretendentam ir nodokļu parādi, kas kopumā pārsniedz 150 *euro*;
* iepirkuma procedūras dokumentu sagatavotājs, iepirkuma komisijas loceklis vai eksperts ir saistīts ar pretendentu vai ir ieinteresēts kāda pretendenta izvēlē.

Attiecībā uz šiem izslēgšanas noteikumiem apsardzes pakalpojumu iepirkumos pasūtītājam jāievēro šo izslēgšanas noteikumu piemērošanas kārtība, kas noteikta PIL 9.pantā, proti, šā panta devītā, desmitā, vienpadsmitā un divpadsmitā daļa.Ievērojot likumprojektā paredzētos grozījumus PIL 9.panta divdesmitajā daļā, tiks pielāgota Elektroniskā iepirkumu sistēma, saskaņojot tajā obligāti aizpildāmo lauku nosaukumus atbilstoši izmaiņām apsardzes pakalpojumu, uz kuriem attiecas CPV kods 79710000-4, iepirkumu veikšanas kārtībā.**Ar likumprojektā paredzētajiem grozījumiem PIL 10.pantā papildus pie jau spēkā esošajiem PIL 2.pielikuma pakalpojumu iepirkumu noteikumiem (PIL 10.panta pirmajā daļā) attiecībā tikai uz apsardzes pakalpojumu iepirkumiem tiek noteikts pasūtītāja pienākums pārbaudīt un izslēgt no turpmākas dalības iepirkumā pretendentus, uz kuriem attiecas PIL 42.pantā minētie kandidātu un pretendentu izslēgšanas noteikumi. Proti, kad apsardzes pakalpojumu iepirkuma paredzamā līgumcena sasniedz 42 000 *euro*, tad šiem iepirkumiem ir piemērojamas gan PIL 10.panta pirmajā daļā minētās prasības, gan papildus arī PIL 42.pantā paredzētie kandidātu un pretendentu izslēgšanas noteikumi.** **PIL 42.pants nosaka tādus izslēgšanas noteikumus, kas pasūtītājam ir obligāti jāievēro un tādus, kurus pasūtītājs var piemērot, ja ir iepriekš to norādījis paziņojumā par līgumu vai iepirkuma procedūras dokumentos. Obligāti piemērojamie izslēgšanas noteikumi paredz pretendentu izslēgt nodokļu parādu (kas pārsniedz 150 *euro*) dēļ, pasludinātas maksātnespējas, apturētas saimnieciskās darbības vai pretendenta likvidācijas dēļ, par konkurences tiesību pārkāpumu, darba tiesību pārkāpumu dēļ u.c. Savukārt fakultatīvi piemērojamie izslēgšanas noteikumi paredz izslēgt pretendentu, ja tas, tā dalībnieks vai biedrs nav pildījis ar šo pasūtītāju noslēgtu iepirkuma līgumu, vispārīgo vienošanos vai koncesijas līgumu un tādēļ pasūtītājs izmantojis vienpusējās atkāpšanās tiesību, kā arī paredz izslēgt par smagiem profesionālās darbības pārkāpumiem. Turklāt lielākā daļa 42.pantā minēto izslēgšanas noteikumu ir attiecināmi arī uz apakšuzņēmējiem, kuru sniedzamo pakalpojumu vērtība ir vismaz 10 procenti no kopējās līguma vērtības, personālsabiedrības biedriem, ja pretendents ir personālsabiedrība, un personām, kas piesaistītas, lai izpildītu kvalifikācijas prasības.** **Pasūtītājam 42.panta izslēgšanas noteikumi apsardzes pakalpojumu iepirkumos ir jāpiemēro atbilstoši šajā pantā noteiktajai kārtībai.****Tāpat grozījumi PIL 10.panta pirmajā daļā paredz, ka attiecībā uz apsardzes pakalpojumu, kuru CPV kods ir 79710000-4, iepirkumiem pasūtītājs piemēro arī PIL 43.panta prasības. Proti, tiek attiecināts PIL 43.pantā ietvertais uzticamības nodrošināšanai iesniegto pierādījumu vērtēšanas regulējums gadījumiem, ja pretendents vai personālsabiedrības biedrs atbilst PIL 42.pantā minētajiem izslēgšanas noteikumam.****Likumprojekta 3.pants paredz pārejas noteikumu, saskaņā ar kuru likumprojektā ietvertais regulējums neattiecas uz tiem apsardzes pakalpojumu, uz kuriem attiecas CPV kods 79710000-4, iepirkumiem, kuri uzsākti vai izsludināti pirms likumprojektā ietvertā regulējuma spēkā stāšanās dienas.****Saskaņā ar Direktīvas 2014/24/ES 76.panta 1.punktu** dalībvalstis ievieš valsts noteikumus par to, kā piešķiramas tiesības slēgt līgumus par sociāliem un citiem īpašiem (PIL 2.pielikuma) pakalpojumiem, lai nodrošinātu, ka pasūtītājs ievēro tādus principus kā pārredzamība un vienlīdzīga attieksme pret ekonomikas dalībniekiem. Dalībvalstis var brīvi noteikt piemērojamos procedūras noteikumus, ja vien šādi noteikumi ļauj līgumslēdzējām iestādēm ņemt vērā attiecīgo pakalpojumu īpatnības. Tātad **Direktīvas 2014/24/ES regulējums pieļauj dalībvalstīm attiecībā uz sociāliem un citiem īpašiem pakalpojumiem gana plašu rīcības brīvību, kamēr tiek ievērotas to īpatnības, lai būtu iespējams uz apsardzes pakalpojumu iepirkumiem papildus attiecināt izslēgšanas noteikumu pārbaudi.****Jāņem vērā, ka, ar likumprojektu paplašinot noteikumu apmēru, kas tiek attiecināts uz apsardzes pakalpojumu iepirkumiem, tiek joprojām ievērotas PIL 2.pielikuma pakalpojumu īpatnības, tiem saglabājot atvieglota režīma procedūru. Apsardzes pakalpojumu iepirkumiem netiek noteikts pienākums ievērot iepirkuma procedūrām izvirzītās prasības, kā arī 9.panta iepirkumu kārtību, bet gan papildus pārbaudīt tikai izslēgšanas noteikumus. Turklāt jāņem vērā, ka izslēgšanas noteikumu pārbaude ir vērsta uz ēnu ekonomikas izplatības mazināšanu apsardzes pakalpojumu nozarē, jo secināms, ka pašreizējais regulējums PIL 10.pantā attiecībā uz PIL 2.pielikumā ietvertajiem apsardzes pakalpojumu iepirkumiem, kas kā pienākumu neuzliek pasūtītājam izslēgt no dalības iepirkumā pretendentu tādu iemeslu dēļ, kā, piemēram, pretendenta un tā apakšuzņēmēju nodokļu parādi, darba tiesību pārkāpumi, tostarp nodarbināšana bez rakstveida līguma (nesniedzot informāciju par darbinieku atbilstoši nodokļu normatīvajiem aktiem), konkurences tiesību pārkāpumi u.c., veicina labvēlīgu augsni ēnu ekonomikas izplatībai šo pakalpojumu nozarēs un nepamatotu valsts finansējuma saņemšanu un sadarbību ar šādām personām.** **Līdz ar to ir nepieciešams ar tiesisko regulējumu publisko iepirkumu jomā veicināt, lai netiek piešķirtas apsardzes pakalpojumu līgumu slēgšanas tiesības personām, kuras atbilst PIL paredzētajiem izslēgšanas noteikumiem. Turklāt ar likumprojektā paredzētajiem grozījumiem tiek veicināta PIL mērķa – pasūtītāja līdzekļu efektīva izmantošana, maksimāli samazinot tā risku – izpilde.**Spēkā esošā Augstskolu likuma 55.3 panta 1.1 daļas pirmais teikums nosaka, ka studiju virzienu akreditāciju organizē Akadēmiskās informācijas centrs. Ar Erevānas komunikē Eiropas valstu izglītības ministri apņēmās dot augstskolām iespēju izmantot piemērotu Eiropas augstākās izglītības kvalitātes nodrošināšanas reģistrā iekļautu kvalitātes nodrošināšanas aģentūru savam ārējās kvalitātes nodrošināšanas procesam, respektējot savas valsts kārtību lēmumu pieņemšanā par kvalitātes nodrošināšanas rezultātiem. Lai to nodrošinātu, tika veikti grozījumi Augstskolu likumā, un 2019.gada 1.janvārī stāsies spēkā 2018.gada 21.jūnija likums “Grozījumi Augstskolu likumā”, 55.3panta trešās daļas pirmajā teikumā paredzot, ka studiju virziena akreditācijas procesa ietvaros studiju virziena novērtēšanu veic Akadēmiskās informācijas centrs vai Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra pēc augstskolas vai koledžas izvēles atbilstoši normatīvajiem aktiem par studiju virzienu akreditāciju. Līdz ar to likumprojekts paredz papildināt PIL 5.pantu ar 18.punktu, nosakot iepirkuma procedūru piemērošanas izņēmumu gadījumos, kad augstskolas vai koledžas izvēlas studiju virziena novērtēšanas veicēju, proti, tiek noteikts, ka PIL noteiktās iepirkuma procedūras, ja iepirkuma līguma paredzamā līgumcena ir mazāka par Ministru kabineta noteiktajām līgumcenu robežvērtībām, nepiemēro Akadēmiskās informācijas centra vai Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras sniegtajiem pakalpojumiem studiju virziena novērtēšanas procesā.Šādu izņēmumu PIL ir nepieciešams noteikt, ņemot vērā, ka no 2019.gada 1.janvāra saskaņā ar Augstskolu likumu studiju virziena novērtēšanu ir atļauts veikt Akadēmiskās informācijas centram vai Eiropas augstākās izglītības kvalitātes nodrošināšanas reģistrā iekļautai kvalitātes nodrošināšanas aģentūrai, līdz ar to neviena cita institūcija Latvijas Republikā nav tiesīga veikt studiju virziena novērtēšanu. Būtiski ir, ka Akadēmiskās informācijas centrs un Eiropas augstākās izglītības kvalitātes nodrošināšanas reģistrā iekļautās kvalitātes nodrošināšanas aģentūras jau ir atzītas par atbilstošām studiju virziena novērtēšanas veikšanai, konkrētas procedūras rezultātā izvērtējot to atbilstību Standartiem un vadlīnijām kvalitātes nodrošināšanai Eiropas augstākās izglītības telpā, ko izvērtē Eiropas Asociācija kvalitātes nodrošināšanai augstākajā izglītībā.Studiju virziena novērtēšanas kārtību studiju virziena akreditācijas procesa ietvaros paredzēts reglamentēt arī Ministru kabineta noteikumos “Studiju virzienu atvēršanas un akreditācijas noteikumi” (šo noteikumu projekts izsludināts Valsts sekretāru sanāksmē 2018.gada 30.augustā (VSS-911). Šajā Ministru kabineta noteikumu projektā paredzētā studiju virziena novērtēšanas kārtība cita starpā nosaka arī kritērijus, kurs ņem vērā augstskolas vai koledžas, izvēloties studiju virziena novērtēšanas veicēju atbilstoši Augstskolu likuma 55.3panta trešajai daļai redakcijā, kas stāsies spēkā 2019.gada 1.janvārī.Ar likumprojektā ietvertajiem PIL grozījumiem tiek precizēts PIL 5.panta 15.punkts atbilstoši izmaiņām Augstskolu likumā un tam, ka Valsts sekretāru sanāksmē 2018.gada 30.augustā (VSS-911) izsludinātajā Ministru kabineta noteikumu projektā “Studiju virzienu atvēršanas un akreditācijas noteikumi” tiek paredzēts, ka studiju virziena akreditācijas procesā ir nevis studiju virziena novērtēšanas komisijas, bet ekspertu grupas, kuras veiks novērtējumu. Ņemot vērā iepriekš minēto, likumprojektā paredzēts grozīt PIL 5.panta 15.punktu, precizējot, ka iepirkuma procedūru piemērošanas izņēmums attiecas uz ekspertu sniegtajiem pakalpojumiem ekspertu grupās augstskolas vai koledžas, vai studiju virziena akreditācijas vai studiju programmas licencēšanas procesā. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Iepirkumu uzraudzības birojs, Valsts ieņēmumu dienests, Izglītības un zinātnes ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasūtītāji Publisko iepirkumu likuma izpratnē un juridiskas un fiziskas personas, kas apsardzes pakalpojumu tirgū piedāvā pakalpojumus un kas piedalās publiskajos iepirkumos.Akadēmiskās informācijas centrs, Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras, augstskolas un koledžas. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu palielināsies adminstratīvais slogs pasūtītājiem (Publisko iepirkumu likuma izpratnē) un juridiskām un fiziskām personām, kas apsardzes pakalpojumu tirgū piedāvā pakalpojumus un piedalās publiskajos iepirkumos, jo ar likumprojektu tiek paplašināts uz tiem attiecināmo pienākumu un tādējādi veicamo darbību apjoms.Ar likumprojektā paredzēto regulējumu tiek nodrošināta administratīvā sloga nepalielināšana augstskolām un koledžām, jo tām nebūs jāveic publiskā iepirkuma procedūra, lai izvēlētos studiju virziena novērtēšanas veicēju. |
| 3. | Administratīvo izmaksu monetārs novērtējums | Nav novērtējams, ņemot vērā, ka tas lielā mērā ir atkarīgs no pasūtītāju pieejas iepirkumu procedūras vadībā, turklāt likumprojekts izvirza papildu prasības jau esošām un tikai vienai pakalpojumu nozarei. Pasūtītāji un kompetentās institūcijas likumprojektā paredzētos pienākumus veiks esošo resursu ietvaros. |
| 4. | Atbilstības izmaksu monetārs novērtējums | Likumprojekts šo jomu neskar.  |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Jāveic grozījumi Ministru kabineta 2017.gada 28.februāra noteikumos Nr.109 “Noteikumi par profesionālās darbības pārkāpumiem”, ietverot tajos ar apsardzes darbību saistītos smagos profesionālās darbības pārkāpumus, par kuriem pasūtītājs var izslēgt pretendentu no dalības apsardzes pakalpojumu iepirkumā. |
| 2. | Atbildīgā institūcija | Finanšu minsitrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu.Kā arī likumprojekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā „Tiesību aktu projekti”. |
| 2. | Sabiedrības līdzdalība projekta izstrādē | Diskusijās saistībā ar problēmām apsardzes nozarē Saeimas Aizsardzības, iekšlietu un korupcijas novēršanas komisijas sēdēs ir piedalījušies un viedokli par nepieciešamiem grozījumiem Publisko iepirkumu likumā izteikuši arī apsardzes nozares pārstāvji (Latvijas Drošības biznesa asociācija un Drošības nozares kompāniju asociācija). |
| 3. | Sabiedrības līdzdalības rezultāti | Diskusijās Saeimas Aizsardzības, iekšlietu un korupcijas novēršanas komisijas sēdēs izteiktie viedokļi ņemti vērā, izstrādājot likumprojektu. Turklāt sabiedrības pārstāvjiem ir iespējams sniegt viedokli par likumprojektu pēc tā izsludināšanas Valsts sekretāru sanāksmē. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iepirkumu uzraudzības birojs, augstskolas un koledžas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar |
| 3. | Cita informācija | Nav |

Finanšu ministre Dana Reizniece-Ozola

Cirse 67095659

Iveta.Cirse@fm.gov.lv